
REFERAT
privind stabilirea  modalităţii de delegare a gestiunii serviciului de salubrizare pentru activităţile de dezinsecţie, dezinfecţie şi deratizare în Municipiul Timişoara şi aprobarea  documentaţiei de atribuire
Potrivit prevederilor art.2 alin.1 din Legea nr.101/2006 a serviciului de salubrizare a localităţilor, actualizată,  serviciul public de salubrizare a localităţilor face parte din sfera serviciilor comunitare de utilităţi publice şi se desfăşoară sub controlul, conducerea sau coordonarea autorităţilor administraţiei publice locale. Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate. 
Conform prevederilor art.2 alin.3 lit.l) din  Legea nr.101/2006 a serviciului de salubrizare a localităţilor, actualizată, serviciul de salubrizare  cuprinde  activitatea de dezinsecţie, dezinfecţie şi deratizare.

Potrivit prevederilor  art.6 alin.1 lit.e) din acelaşi act normativ autorităţile  deliberative ale unităţilor administrativ-teritoriale au competenţe exclusive în ceea ce priveşte înfiinţarea, organizarea, gestionarea şi coordonarea serviciului de salubrizare a localităţilor, având atribuţii cu privire la  delegarea gestiunii  serviciului  de salubrizare pe criterii de transparenţă, competitivitate şi eficienţă.
De asemenea, conform prevederilor art.8 alin.2 lit.d) din Legea nr.51/2006 a serviciilor  comunitare de utilităţi publice, actualizată, în exercitarea competenţelor şi atribuţiilor ce le revin în sfera serviciilor de utilităţi publice, autorităţile publice locale adoptă hotărâri în legătură  cu alegerea modalităţii de gestiune a serviciilor de utilităţi publice.
Potrivit art.23 alin.2 din actul normativ mai sus menţionat  gestiunea serviciilor de utilităţi publice se organizează şi se realizează în următoarele modalităţi: gestiune directă şi gestiune delegată.

Conform prevederilor art.30 alin.1 din  acelaşi act normativ, gestiunea delegată este modalitatea de gestiune în care autorităţile deliberative ale unităţilor administrativ-teritoriale atribuie unuia sau mai multor operatori toate sau numai o parte din competenţele şi responsabilităţile proprii privind furnizarea/ prestarea serviciilor de utilităţi publice, pe baza unui contract, denumit contract de delegare a gestiunii. 
Potrivit prevederilor art.31 alin.2 din  acelaşi act normativ, alegerea procedurii şi aprobarea documentaţiei de atribuire a contractelor de delegare a gestiunii se face prin hotărâri ale autorităţilor deliberative ale unităţilor administrativ-teritoriale.


În conformitate cu prevederile art.12 alin.2 din  Legea nr.101/2006 a serviciului de salubrizare a localităţilor, actualizată, contractele de delegare a gestiunii serviciului de salubrizare se atribuie numai pe baza  hotărârii privind stabilirea procedurii de delegare a gestiunii, adoptate de autorităţile deliberative ale unităţilor administrativ-teritoriale.
Potrivit prevederilor  art.30 alin.2  din Legea nr.51/2006 a serviciilor  comunitare de utilităţi publice, actualizată, delegarea gestiunii serviciilor de utilităţi publice, respectiv operarea, administrarea şi exploatarea sistemelor de utilităţi publice aferente, se poate face pentru toate sau numai pentru o parte dintre activităţile componente ale serviciilor, pe baza unor analize tenico-economice şi de eficienţă a costurilor de operare, concretizate într-un studiu de oportunitate.
Din studiul de oportunitate (anexa nr.1) au reieşit motivele de ordin economic, social, financiar şi de mediu care justifică delegarea gestiunii  serviciului de  salubrizare pentru activităţile de dezinsecţie, dezinfecţie şi deratizare  pentru o perioadă de 3 ani.
Conform prevederilor art.30 alin.3 din Legea nr.51/2006 a serviciilor  comunitare de utilităţi publice, actualizată, contractele de delegare a gestiunii se aprobă prin hotărâri de atribuire adoptate de autorităţile deliberative ale unităţilor administrativ-teritoriale şi se semnează de primari.  Potrivit alin.6 contractul de delegare a gestiunii este contractul prin  care unităţile administrativ-teritoriale, în calitate de delegatar, atribuie, pe o perioadă determinată, unui operator licenţiat, în calitate de delegat, care acţionează pe riscul şi răspunderea sa, drepul şi obligaţia de a furniza/presta integral un serviciu de utilităţi publice ori, după caz,    numai unele activităţi specifice acestuia, în schimbul unei redevenţe. Potrivit alin.7 lit.a) contractul de delegare a gestiunii serviciilor de utilităţi publice  poate fi contract de concesiune.

Contractul de delegare a gestiunii întruneşte caracterul juridic al contractului administartiv  şi în conformitate cu dispoziţiile Legii nr.51/2006 a serviciilor  comunitare de utilităţi publice, actualizată, se supune prevederilor Legii contenciosului administartiv. 

Indiferent de modalitatea de gestiune adoptată, activităţile specifice serviciului de salubrizare se organizează şi se desfăşoară pe baza unui regulament al serviciului şi a unui caiet de sarcini, aprobate prin hotărâri ale autorităţilor deliberative ale unităţilor administrativ-teritoriale, întocmite în conformitate cu regulamentul-cadru al serviciului de salubrizare şi caietului de sarcini-cadru, elaborate şi aprobate de A.N.R.S.C., prin ordin al preşedintelui acesteia.
Prin Hotărârea nr.453/2007 Consiliul Local al Municipiului Timişoara a aprobat Regulamentul  serviciului de salubrizare a municipiului Timişoara,  aceasta fiind modificată şi completată prin HCL nr.299/2012.
Caietul de sarcini a serviciului de salubrizare pentru activităţile de dezinsecţie, dezinfecţie şi deratizare s-a întocmit în conformitate cu prevederile caietului de sarcini-cadru  al serviciului de salubrizare a localităţilor aprobat prin Ordinul nr.111/2007 al preşedintelui A.N.R.S.C.
În conformitate cu prevederile art.36 alin.2 lit.d, alin.6 lit.a  pct.14 din Legea nr.215/2001 privind administraţia publică locală, republicată şi actualizată, consiliul local exercită atribuţii privind gestionarea serviciilor furnizate către cetăţeni, asigurând potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind serviciile comunitare de utilitate publică: - salubrizare.
Având în vedere cele expuse mai sus

PROPUNEM:

- aprobarea modalităţii de delegare a gestiunii serviciului public de salubrizare pentru activităţile de dezinsecţie, dezinfecţie şi deratizare, respectiv gestiune delegată, prin operatori licenţiaţi, selectaţi prin licitaţie publică deschisă, în baza contractului de delegare a gestiunii activităţilor de dezinsecţie, dezinfecţie şi deratizare pe domeniul public  al municipiului Timişoara, prin concesiune. 
	- aprobarea Studiul de Oportunitate  privind stabilirea modalităţii de delegare a gestiunii serviciilor publice de  salubrizare pentru activităţile de dezinsecţie, dezinfecţie şi deratizare pe domeniul public al municipiului  Timişoara, conform  Anexei nr. 1 parte integrantă din proiectul de hotărâre.
- aprobarea Caietul de sarcini a serviciului de salubrizare pentru activităţile de dezinsecţie, dezinfecţie şi deratizare, conform  Anexei nr. 2 parte integrantă  din proiectul de hotărâre.
-aprobarea Contractului-cadru de delegare a gestiunii serviciului de salubrizare pentru activităţile de dezinsecţie, dezinfecţie şi deratizare pe domeniul public al municipiului Timişoara, prin concesiune,  conform Anexei 3 parte integrantă  din proiectul de hotărâre.
- aprobarea delegării gestiunii serviciului public de salubrizare pentru activităţile de dezinsecţie, dezinfecţie şi deratizare pe domeniul public  al municipiul Timişoara pentru o perioadă de 3 ani.
-mandatarea Primarului Municipiului Timişoara pentru semnarea contractului de delegare a gestiunii serviciului de salubrizare pentru activităţile de dezinsecţie, dezinfecţie şi deratizare pe domeniul public al municipiului Timişoara, prin concesiune. 

